फाइनललाई नेपाल तयार
नेपालले बिहीबार मलेसियालाई ६९ रनले पराजित गरी पल्सर त्रिकोणात्मक ट्वान्टी–२० अन्तर्राष्ट्रिय शृंखलाको फाइनललाई राम्रो तयारी गरेको छ । राउन्ड रोबिन लिगका ४ मध्ये ३ खेल जितेर नेपाल शनिबार नेदरल्यान्ड्ससँग हुने फाइनललाई तयार भएको हो । 
काठमाडौँ — नेपालले बिहीबार मलेसियालाई ६९ रनले पराजित गरी पल्सर त्रिकोणात्मक ट्वान्टी–२० अन्तर्राष्ट्रिय शृंखलाको फाइनललाई राम्रो तयारी गरेको छ । राउन्ड रोबिन लिगका ४ मध्ये ३ खेल जितेर नेपाल शनिबार नेदरल्यान्ड्ससँग हुने फाइनललाई तयार भएको हो । मलेसियाले टस जितेपछि ब्याटिङमा आएको नेपालले त्रिवि क्रिकेट मैदान कीर्तिपुरमा ७ विकेट गुमाई २ सय १७ रन बनायो । जवाफमा मलेसिया १९.१ ओभरमा १ सय ४८ रनमै सीमित भयो । सोमपाल कामी, सन्दीप लामिछाने र ट्वान्टी–२० अन्तर्राष्ट्रियमा ‘डेब्यू’ गरिरहेका कमलसिंह ऐरीले ३–३ विकेट लिएपछि नेपालको स्कोर मलेसियासामु पहाड बनेको थियो । मलेसियाले ४ मध्ये ३ खेलमा पराजय भोग्यो । नेदरल्यान्ड्ससँग अघिल्लो दिनको खेल मलेसियाले ‘टाइ’ मा टुंग्याएको थियो । नेदरल्यान्ड्सले २ खेलमा जित हात पार्‍योभने एकमा पराजय भोग्यो । राउन्ड रोबिनमा नेपालले ६, नेदरल्यान्ड्सले ५ र मलेसियाले १ अंक जोडे । नेदरल्यान्ड्ससँग पछिल्लो खेलमा २ सय ६ रन बनाएर पनि नेपाल पराजित भएको थियो । ‘पछिल्लो खेलमा कडा प्रतिस्पर्धा भएपछि हामीले निश्चित क्षेत्रमा राम्रो गर्नुपर्छ भनेर सोचिरहेका थियौं । फाइनललाई त्यहीअनुसार तयारी कसरी गर्न सकिन्छ भनेर योजना बनाइरहेका थियौं र आजको खेलमा कमललाई मौका दिएर केही परिवर्तन पनि गर्‍यौं,’ नेपालका कप्तान ज्ञानेन्द्र मल्लले भने, ‘त्यसपछि बलर र ब्याट्सम्यानले जुन प्रदर्शन गरे, मलाई लाग्छ यो लयले फाइनलमा आत्मविश्वास पनि जगाउँछ ।’कुनै ब्याट्सम्यानले अर्धशतक नबनाए पनि तल्लोक्रममा करण केसीले आक्रामक ब्याटिङ गर्दै नेपाललाई ट्वान्टी–२० अन्तर्राष्ट्रियमा तेस्रोपल्ट २ सयभन्दा माथिको स्कोरमा उभ्याए । यो स्कोर ट्वान्टी–२० अन्तर्राष्ट्रियमा नेपालको दोस्रो ठूलो स्कोर हो । सन् २०१९ को डिसेम्बरमा नेपालले दक्षिण एसियाली खेलकुदमा भुटानविरुद्ध कीर्तिपुरमै २ सय ३६ रन बनाएको थियो । ‘डेब्यू’ का तीन खेलमा अर्धशतक बनाएर सनसनी मच्चाएका कुशल भुर्तेल बिहीबार १६ रनमै आउट भए । मोहम्मद वाफिकको अफ स्टम्पबाहिरको बललाई उनले पहिलो स्लिपमा क्याच दिन पुगे । आसिफ शेख र ज्ञानेन्द्रले दोस्रो विकेटमा ७३ रनको साझेदारी गरे । ज्ञानेन्द्रले ४१ रन बनाए । उनले २५ बल खेल्दा ४ छक्का र एक चौका प्रहार गरे । नेदरल्यान्ड्ससँग गरेको गल्ती दोहोर्‍याउँदै पुल शट प्रहार गर्नेक्रममा उनले डिप मिडविकेटमा क्याच दिन पुगे । उपकप्तान दीपेन्द्रसिंह ऐरीले पनि नेपालको तेज रफ्तारको ब्याटिङ लय कायमै राखे । उनले १७ बलमा ५ चौका र १ छक्का प्रहार गर्दै ३३ रन बनाए । दोहोरो स्कोर नबनाउने विनोद भण्डारी र सोमपालमात्र थिए । विनोद ८ र सोमपाल ३ रनमै आउट भए । यसबीचमा करणको ब्याट विश्व कीर्तिमान नजिक पुगेको थियो । करणले ११ बलमा ४४ रन बनाइसकेका थिए र उनले यसक्रममा ७ छक्का प्रहार गरिसकेका थिए । १२ औं बलमा अर्को एउटा छक्का प्रहार गरेको भए उनलाई ट्वान्टी–२० अन्तर्राष्ट्रियमा सबैभन्दा छिटो अर्धशतक बनाउने भारतका युवराज सिंहसँगै उभ्याउँथ्यो । तर उनले अर्को बल लङअनमा १ रनमात्र प्रहार गर्न सके । लगत्तै अर्को बलमा उनी आउट भए ।करणले कुल १३ बल खेल्दै ४५ रन बनाए । उनले ७ मध्ये ४ छक्का धिभेन्द्र मोगनलाई प्रहार गरे । अन्तिम ओभरमा सैयद अजिजको बलमा उनले ब्याकवार्ड प्वाइन्टमा क्याच दिन पुगे । कुशल मल्ल १० बलमा २ छक्का प्रहार गर्दै १९ रनमा अविजित रहे । अन्तिम ओभरमा आफ्नो पहिलो ओभर बलिङ गरेका अजिजले ४ रन खर्चेर २ विकेट लिए । फित्री सामले ४ ओभरमा ३२ रन खर्चेर २ विकेट लिए । विकेट लिन नसकेका मोगनले ४ ओभरमा ६३ रन खर्चिए ।म्यान अफ द म्याचमा सोमपाल चुनिए । उनले ४ ओभरमा १ मेडन राख्दै २० रन खर्चे । ट्वान्टी–२० मा आफ्नो एक सय खेल खेलिरहेका लेग स्पिनर सन्दीपले ४ ओभरमा ४२ रन खर्चिएका थिए । डेब्युमा ३ विकेट लिन सफल कमलसिंहले ३.१ ओभरमा १६ रन खर्चे । प्रतियोगितामा पहिलो खेल खेलिरहेका सुसन भारीले ३ ओभरमा ३५ रन खर्चेर १ विकेट लिए । मलेसियाबाट अमिनुद्दिन राम्लीले १८ बलमा १ चौका र ५ छक्कासहित ४५ रन बनाए । उनले तीन छक्का सुसनको एकै ओभरमा प्रहार गरेका थिए । १४ औं ओभरको दोस्रो बलमा सन्दीपलाई डिप मिडविकेटमा छक्का प्रहार गरेका उनलाई सन्दीपले अर्को बलमा आउट गरे । कप्तान अहमद फैजले २१ बल खेल्दै ४ चौका र १ छक्का प्रहार गरी ३१ र सामले १४ रन बनाएका थिए ।करणको फिटनेस राजकरण केसी ब्याटिङ गर्न १६ औं ओभरमा क्रिजमा आएका थिए, जतिखेर नेपालको स्कोर १ सय ४८ रन थियो । नेपालले त्यसपछि २६ बलमा ६९ रन बनायो, त्यसमा करणले एक्लैले १३ बलमा ४५ रन बनाए । करणले आफ्नो इनिङ्सबारे भने, ‘टिममा मेरो भूमिका खासमा यस्तै छ, हिटिङ गर्दै फिनिस गर्ने हो । एउटा चाहिँ बाउन्ड्री हान्छु भन्ने थियो, तर कहिलेकाहीं ब्याटमा बल कनेन्ट भएपछि लागेको लाग्यै गर्छ, आज मलाई त्यो अनुभव भयो । मैदानमा जाँदा नेपालको टिमको स्कोर कम्तीमा २ सय रन नघाउँछु भनेर गएको थिएँ ।’मलेसियाविरुद्ध त्रिवि क्रिकेट मैदान कीर्तिपुरमा आक्रामक इनिङ्स खेल्दै नेपालका करण केसी ।तस्बिर : हेमन्त श्रेष्ठ/कान्तिपुरतीव्र अर्धशतक बनाउने मौका गुमेकामा उनी चिन्तित थिएनन् । खेलिरहने हो भने अवसर पाइरहनेमा उनी विश्वस्त रहँदै दुःखी भएनन् । ७ छक्का प्रहार गरिसकेपछि उनलाई तीव्र अर्धशतकबारेमा थाहा थियो ? ‘बाहिरबाट अब एक छकका, अब एक छक्का भनिरहँदा केही कीर्तिमानका लागि होला भन्ने अनुभूति भइसकेको थियो । हान्छु (आफूले सामना गरेको १२ औं बल) भनेर सोचेकै थिएँ । तर त्यो बल राम्रो पर्‍यो,’ प्रशिक्षक डेव ह्वाटमोरले समय लिएर खेल्न निर्देशन दिएको जनाउँदै करणले सुनाए, ‘पछिल्लो खेलमा दोस्रो बलमै आउट भएको थिएँ । हिटिङ राम्रो छ तिमी समय लिएर खेल, ५–६ बल हेरेर खेल, पछि हान्न सक्छौं भन्नुभएको थियो, आज त्यहीअनुसार खेलें ।’कप्तान ज्ञानेन्द्रको पनि करणबार त्यही धारणा थियो । ‘त्यो समयमा हामी नेपालको स्कोर २ सय रन पुग्ला नपुग्ला जस्तो भइरहेको थियो । तर करणले जसरी छक्का हानेर सुरुआत दिए, त्यसले हामी २ सय रनमाथि पुग्यौं । हामीलाई उसले अझै हान्छ, तेज अर्धशतक पनि बनाउँछ जस्तो लागिरहेको थियो, दुर्भाग्य उनले सकेनन् । उसले अर्को पटक यस्तो कीर्तिमान बनाउँछ जस्तो लाग्छ ।’नेपालले प्रतियोगितामा जसरी ब्याटिङ गरिरहेको छ, त्यसको प्रभाव करणको ब्याटिङमा देखिएको थियो । नेपालले बिहीबार मलेसियासँग मात्र १९ छक्का प्रहार गरेको थियो । यस्तो माहोलमा माथिल्लो स्थानमा गएर ब्याटिङ गर्न मन लाग्दैन भन्ने प्रश्नमा करणले भने, ‘टिम राम्रो भएकाले त्यस्तो सोच त आउँदैन, ६–७ जना राम्रा ब्याट्सम्यान छन् टिममा । सबैले त्यस्तो सोच्यो भने ओपनिङमा जान्छु भनेर हुँदैन । सबैले राम्रो ब्याटिङ गर्दा मैले पनि माथि खेल्ने मौका पाए हुन्थ्यो जस्तो चाहिँ लाग्छ ।’चोटमुक्त भएर भर्खर आएकाले बलिङमा अझै पूर्ण आत्मविश्वास नआएको उनी स्विकार्छन् । ब्याटिङमा चाहिँ त्यस्तो पावर कहाँबाट आउछ ? ‘फिटनेसले पनि हुनसक्छ, पूर्ण फिट भएको राम्रो उपयोग भइरहेको छ,’ उनले सोझो जवाफ फर्काए । 